Benny Engelbrecht (S), 2025-02-25:
Tak, formand.
Både dette beslutningsforslag og det tidligere handler jo om de samme emner, og man kan selvfølgelig godt stå på hver sin side og diskutere, hvem der nu har mest lyst til at afbureaukratisere.
Sandheden er jo, at man tydeligt kan høre af debatten, at alle er interesseret i det, og så kan der være forskellige tilgange til det.
I det her forslag har man så en tilgang, hvor der er et konkret værktøj, og det vil jeg selvfølgelig gerne forholde mig til.
For vi behandler et beslutningsforslag, som – det skal jeg ikke lægge skjul på – egentlig godt kunne henlede tankerne på noget litteratur, der er skrevet for godt 100 år siden.
Men til trods for at man kunne foranlediges til at tro, at det rent faktisk er tilfældet, er der ikke er tale om et ikke publiceret værk af Franz Kafka.
Det er faktisk det, som jeg kan forstå er de skarpeste hjerner i blå blok, der er kommet med deres bedste bud på, hvordan man kan afskaffe regler og bureaukrati i den offentlige sektor, og svaret er ikke bare at indføre nye regler, men simpelt hen også at indføre, at man skal måle og opgøre bureaukrati på en ny bureaukratiskala.
Man vil altså kort og godt opfinde et bureaukratimeter – det kunne man i hvert fald kalde det – hvor man så i øvrigt skal ansætte djøf'ere for at opgøre, hvor mange djøf'ere, der er.
Jeg ved ikke, om nogle af de tilstedeværende repræsentanter i Folketingssalen følger den danske komiker Per Helge på de sociale medier.
Det gør jeg.
I kender ham måske for det show, der hedder »Djøf med løgn«.
Når jeg læser det foreliggende beslutningsforslag, kan jeg altså ikke lægge den tanke til side, at det her en til en ville kunne anvendes som en sketch i et kommende comedyshow fra Per Helges hånd.
Jeg kan ikke umiddelbart gennemskue, hvor mange nye bureaukrater, der efter forslagsstillernes mening skulle ansættes, men jeg læser i bemærkningerne til forslaget, at forslagsstillerne skriver, at der skal etableres »et uafhængigt tilsyn og årlige statusredegørelser til Folketinget, som er kendt fra klimaloven.«
Så tænker jeg selvfølgelig mit.
Altså, skal vi nu tage det, som forslagsstillerne skriver i den her tekst, helt bogstaveligt og sammenligne med klimaloven, så kan man i hvert fald konstatere, at der skal ansættes i størrelsesordenen 30 årsværk til det tilsyn.
Det er i hvert fald i det lag, Klimarådet har af ansatte.
Nu skriver forslagsstillerne ikke noget om, hvor mange det skal være; der er ikke skrevet noget tal ind, så man kan jo sådan set ikke regne på det, og der er i øvrigt heller ikke sat en økonomisk ramme ind, men mit gæt er vel lige så godt som alle andres.
Jeg synes egentlig, at ministeren i sin tale har redegjort meget godt for, at det på nuværende tidspunkt er for tidligt at sige, om et bindende mål er den rigtige vej at gå.
Vi skal have fokus på at fjerne helt konkrete regler, som vi også har været inde på i forbindelse med det tidligere forslag, og her jeg synes egentlig, at erhvervsministerens melding i sidste uge om, at der skal ryddes op i de krav, som virksomheder bliver mødt med, når de skal rapportere tiltag om bæredygtighed, er et centralt og rigtig fremragende tiltag.
Det er et tiltag, som er blevet gjort til en central dansk prioritet under det kommende EU-formandskab.
Jeg kan da også læse, at forslagsstillerne nævner netop disse rapporteringskrav i beslutningsforslaget, så jeg har egentlig en antagelse om, at man i sine ordførertaler her om lidt også vil give udtryk for, at man føler sig imødekommet af erhvervsministerens tilkendegivelser.
Det peger så i øvrigt i en retning, som vi ikke må undervurdere, uagtet hvor vi så ellers befinder os, med hensyn til hvilke værktøjer man skal drage til anvendelse.
Det er i høj grad i den europæiske lovgivning og dermed også i høj grad, når Folketingets Europaudvalg mødes hver fredag, at det bliver defineret.
Derfor kan jeg også kun opfordre til, at alle partier deltager aktivt i det arbejde i Det Europæiske Fællesskab, ikke mindst når vi snart går ind i et dansk formandskab, for at sikre at fremtidig europæisk lovgivning bliver udarbejdet med fokus på at nedbringe bureaukrati.
Socialdemokratiet deler ambitionerne om at nedbringe bureaukratiet i Danmark, men vi kan altså ikke gøre det ved hjælp af mere bureaukrati.
Derfor kan vi ikke støtte det foreliggende beslutningsforslag.